SKRIFTLIG FORESPØRGSEL E-0086/00

af Camilo Nogueira Román (Verts/ALE) til Rådet

(24. januar 2000)

Om: Situationen i Tjetjenien

Den russiske regering og hær fortsætter deres aktioner med frygtelige tab af menneskeliv og materielle tab til følge i en situation, hvor den eneste rimelige løsning består i en accept af demokratisk selvbestemmelse for den tjetjenske nation, som adskiller sig stærkt fra den russiske nation af historiske grunde, og fordi der er et stærkt politisk ønske herom. Kan Rådet på den baggrund oplyse, hvor vidt EU er kommet med sine initiativer i forhold til krigen i Tjetjenien?

Svar

(2. maj 2000)

Det Europæiske Råd i Helsingfors vedtog en erklæring om konflikten i Tjetjenien, hvori det fordømmer den holdning, som Rusland har indtaget over for denne republik.

Ifølge erklæringen må der drages følgende konsekvenser af den russiske holdning:

- revision af gennemførelsen af den fælles strategi over for Rusland;

- suspension af visse bestemmelser i partnerskabs- og samarbejdsaftalen og nøje anvendelse af handelsbestemmelserne;

- overførsel af midler fra TACIS til humanitær bistand;

- begrænsning af finansieringen i 2000-budgettet til prioriterede områder, herunder menneskerettigheder, retsstatsprincippet, støtte til civilsamfundet og nuklear sikkerhed.

Desuden blev OSCE og Europarådet opfordret til inden for deres kompetenceområder at revidere deres samarbejde med Rusland.

Det portugisiske formandskabs arbejdsplan for gennemførelsen af den fælles strategi over for Rusland blev fremlagt i januar. Den er blevet revideret i lyset af Helsingfors-erklæringen og konklusionerne fra samlingen i Rådet (almindelige anliggender) den 24. januar 2000.

På samlingerne den 24. januar og den 14.-15. februar 2000 drøftede Rådet (almindelige anliggender) situationen i det nordlige Kaukasus. Rusland blev indtrængende opfordret til at leve op til de principper, som anerkendes af Den Europæiske Union, især retsstatsprincippet, respekten for menneskerettighederne, informationsfriheden og pressefriheden. Samtidig med at Rådet anerkendte Den Russiske Føderations territoriale integritet, gentog det, at Den Europæiske Union er bekymret over den fortsatte vold i Tjetjenien. Det fordømte Ruslands vilkårlige og overdrevne magtanvendelse i dette område, som har medført en forværring af den humanitære situation, og hvis virkninger for civilbefolkningen er bekymrende.

Blandt de vedtagne konklusioner kan følgende ligeledes fremhæves:

- opfordringen til en fredelig løsning på konflikten og til at indlede en dialog mellem den russiske regering og repræsentanter for Tjetjenien;

- vigtigheden af at undgå, at konflikten breder sig;

- nødvendigheden af at tillade, at OSCE vender tilbage til regionen;

- støtten til Europarådets og OSCE's bestræbelser på at nå frem til en fredelig bilæggelse af konflikten;

- bekymringen for, hvad der er sket med den russiske journalist Andrei Babitski, som forsvandt den 16. januar 2000.

Den Europæiske Unions trojka rettede den 11. februar 2000 en henvendelse til Moskva, hvori den spurgte Kremls pressekoordinator for det nordlige Kaukasus, Serguei Yastrjembski, hvad der var sket med Andrei Babitski. Ved denne lejlighed lovede Rusland inden 2 dage at fremlægge et uofficielt dokument vedrørende det juridiske grundlag for de russiske styrkers tilbageholdelse af Babitski og de følgende begivenheder. Dokumentet blev fremlagt den 21. februar 2000. Den 25. februar dukkede Babitski igen op i Dagestan.

Formandskabet rettede den 25. februar 2000 en henvendelse til Moskva, nemlig til hr. Goussarov og hr. Ivanov, som er hhv. viceminister og udenrigsminister, samt til hr. Tchijov, direktør for det russiske udenrigsministeriums afdeling for europæiske anliggender, hvori det bl.a. kom ind på spørgsmålet om menneskerettighederne i det nordlige Kaukasus.

Formandskabet har i nogen tid haft tætte kontakter til hr. Kalamanov, som Rusland for nylig udpegede til præsidentens særlige udsending for menneskerettighederne i Tjetjenien. Den 24. februar 2000 rettede trojkaen en henvendelse til hr. Kalamanov, hvori den opfordrede til, at der bliver foretaget en undersøgelse af alle de personer, som påviseligt er involveret i overtrædelse af menneskerettighederne, således at de bliver gjort strafferetligt ansvarlige for deres handlinger. Desuden blev det understreget, at det er nødvendigt med en international tilstedeværelse i det nordlige Kaukasus, ligesom det haster med at sikre respekten for menneskerettighederne i Tjetjenien og de omkringliggende områder.

Samtidig opretholdes den politiske dialog mellem Den Europæiske Union og Rusland i betragtning af betydningen af det overordnede strategiske partnerskab med Moskva. Denne dialog anvendes til at understrege Den Europæiske Unions holdning til Tjetjenien og til at kræve en hurtig løsning af spørgsmålet ved hjælp af politisk dialog. Herudover støtter Rådet på en samordnet måde formanden for OSCE's og Europarådets bestræbelser i samme henseende.